
מישיבת ועדת הכספים
יום רביעי, י"ח בטבת התשע"ו (30 בדצמבר 2015), שעה 17:15
<סדר היום:>
<אישור השקעה בחברה לשירותי איכות הסביבה בע"מ>
נכחו:

<חברי הוועדה:> 
משה גפני – היו"ר
דוד ביטן 

יצחק וקנין

מכלוף מיקי זוהר 

אלי כהן 

מיקי לוי

אראל מרגלית

בצלאל סמוטריץ' 

רחל עזריה

חברי הכנסת:
איילת נחמיאס ורבין

אברהם נגוסה

סתיו שפיר
<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<אישור השקעה בחברה לשירותי איכות הסביבה בע"מ>
<היו"ר משה גפני:>
אני מתכבד לפתוח את ישיבת ועדת הכספים. על סדר היום אישור השקעה בחברה לשירותי איכות הסביבה בע"מ. התברר לי במהלך היום שהחברה קיימת ולא שאנחנו נדרשים להקים אותה. כדי שהחברה הזאת תנקה את הקרקעות, צריך לאשר לה חמישה מיליון שקלים. מי יכול להסביר את זה כאן?
<גלעד גולוב:>
אני. אחר צרים טובים. אני דוקטור גלעד גולוב, מנכ"ל החברה לשירותי איכות הסביבה.

<היו"ר משה גפני:>
מתי החברה הוקמה?

<גלעד גולוב:>
החברה הוקמה ב-1990. עובדים בה למעלה מ-160 עובדים.

<היו"ר משה גפני:>
אתם מנקים ברמת חובב.

<גלעד גולוב:>
יש לה מפעל בנאות חובב ויש לה מפעלים בתל אביב. החברה מסיימת בימים אלו פרויקט שיקום גדול מאוד עבור מדינת ישראל באזור הדרום.

<אראל מרגלית (המחנה הציוני):>
איפה באזור הדרום?

<גלעד גולוב:>
בנאות חובב. אנחנו מסיימים פרויקט מוצלח גדול מאוד בדרום בהיקף של 250 מיליון שקלים. הפרויקט המוצלח הגדול היחידי בתחום של שיקום קרקעות.

<היו"ר משה גפני:>
היכן?

<גלעד גולוב:>
בנאות חובב. ממשלת ישראל הכריזה עלינו בהחלטת ממשלה כזרוע ביצוע וניהול לטובת שיקום קרקעות המדינה. כפי שאתם יודעים, יש קרקעות רבות באזורי הביקוש בהם היו מחנות צה"ל ומפעלים של תע"ש, קרקעות מזוהמות ואת הקרקעות הללו צריך לשקם כדי לאפשר בנייה של בתים למגורים.

<אראל מרגלית (המחנה הציוני):>
תחשוב שאני הייתי מתאמן שם בעורב גולני. דרומה לבאר שבע. 

<גלעד גולוב:>
אנחנו מעריכים שיש קרקעות באזור המרכז שניתן לבנות עליהן דיור לאוכלוסייה בהיקף של למעלה ממיליון אנשים ומה שצריך לעשות זה לשקם את הקרקע ולפנות אותה ממזהמים.

<אראל מרגלית (המחנה הציוני):>
גם בתע"ש.

<היו"ר משה גפני:>
באזור רמת השרון. 

<גלעד גולוב:>
נכון. יש את תע"ש השרון, מפעל גדול מאוד. רק בתע"ש השרון, אזור של 6,000 עד 7,000 דונם, ניתן להקים כארבעים אלף יחידות דיור וערך הקרקע נאמד בכארבעים מיליארד שקלים.

<היו"ר משה גפני:>
מי משלם לכם?

<גלעד גולוב:>
מי שמשלם לנו, זאת מדינת ישראל כדי שננקה.

<מיקי לוי (יש עתיד):>
אתם חברה ממשלתית.

<גלעד גולוב:>
אנחנו חברה ממשלתית. אמרתי שאנחנו חברה ממשלתית שהוקמה ב-1990. המטרה היא בעצם לתת לנו חמישה מיליון שקלים בצורה של הון בעלים ואת זה אפשר לעשות רק לחברה ממשלתית. ערך השיקום בדרך כלל נאמד באחוזים בודדים מערך הקרקע.

<היו"ר משה גפני:>
למה צריך עכשיו את הכסף?

<גלעד גולוב:>
אנחנו צריכים להיערך לקראת פרויקט גדול מאוד ואנחנו צריכים תקציב יחסית לא גדול של חמישה מיליון שקלים לצורכי ההיערכות.

<היו"ר משה גפני:>
אבל אתה אומר שמשלמים לכם על זה. אתה מדבר על סדרי גודל גדולים.

<מיקי לוי (יש עתיד):>
הוא ינהל את זה.

<גלעד גולוב:>
אני אנהל את השיקום. אני אקח חברות קבלניות ואקיים מכרזים. כרגע החברה צריכה להיערך בסכום של חמישה מיליון שקלים שהוא סכום נמוך יחסית לערך הפרויקט לצורך ההיערכות. ההיערכות כוללת בין השאר הכשרה של עובדים, חיפוש של טכנולוגיות, חיפוש של אופציות שונות מה לעשות עם הקרקע יותר מאוחר וההיערכות נועדה למעשה לקדם את השיקום.

<היו"ר משה גפני:>
תודה רבה. שאלות? היועצת המשפטית? יש למישהו מהחברים שאלות?
<היו"ר משה גפני:>
מי בעד אישור השקעה בחברה לשירותי איכות הסביבה בע"מ? מי נגד?

הצבעה

בעד האישור – פה אחד
האישור נתקבל.

<היו"ר משה גפני:>
האישור ניתן. תודה רבה. ועדת הכספים כנראה אוהבת לנקות את הקרקעות.

תודה רבה.

<הישיבה ננעלה בשעה 17:20.>

